Diari Oficial de la Generalitat Valenciana


Sumari del DOGV 3510, del 03-06-1999 (1999/4705)

RESOLUCIÓ de 14 de maig de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del conveni entre la Conselleria d'Ocupació, Indústria i Comerç de la Generalitat Valenciana i la Confederació Hidrogràfica del Xùquer dependent del Ministeri de Medi Ambient per a l'execució de treballs inclosos en el Pla per a la Millora de l'Ocupació Rural (PAMER VI).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3510

Data del DOGV
:   03-06-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/4705


Data del document
:   14-05-1999

Organisme emissor
:   Conselleria de Presidència

Tipus de document
:   Resolució

Descriptors 

:   * Confederació Hidrogràfica
    * regió rural
    * cooperació administrativa
    * mà d'obra agrícola
    * creació d'ocupació

RESOLUCIÓ de 14 de maig de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del conveni entre la Conselleria d'Ocupació, Indústria i Comerç de la Generalitat Valenciana i la Confederació Hidrogràfica del Xùquer dependent del Ministeri de Medi Ambient per a l'execució de treballs inclosos en el Pla per a la Millora de l'Ocupació Rural (PAMER VI). [1999/X4705]
  
Subscrit, després de la tramitació prèvia reglamentària, entre la Conselleria d'Ocupació, Indústria i Comerç de la Generalitat Valenciana i la Confederació Hidrogràfica del Xùquer dependent del Ministeri de Medi Ambient, el 15 de març de 1999, un Conveni per a l'execució de treballs inclosos en el Pla per a la Millora de l'Ocupació Rural (PAMER VI), i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0585/1999, i que figura com a annex d'aquesta resolució.
  
València, 14 de maig de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni entre la Conselleria d'Ocupació, Indústria i Comerç de la Generalitat Valenciana i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Pla per a la Millora de l'Ocupació Rural (PAMER VI).
  
A València, 15 de març de 1999
  
Reunits
  
D'una part, el senyor Diego Such Pérez, conseller d'Ocupació, Indústria i Comerç de la Generalitat Valenciana, autoritzat per a subscriure aquest conveni mitjançant acord del Govern Valencià adoptat en sessió de 9 de febrer de 1999.
  
I de l'altra, el senyor Juan Manuel Aragonés Beltrán, president de la Confederació Hidrogràfica del Xúquer.
  
Ambdues parts, en l'exercici dels seus respectius càrrecs i en la representació que posseeixen, es reconeixen recíprocament capacitat i competència per a formalitzar aquest conveni i,
  
Manifesten
  
Que sobre la base de les diferents competències atribuïdes a cada un dels organismes que subscriuen aquest conveni, la Conselleria d'Ocupació, Indústria i Comerç subministra els fons per al Pla de Millora de l'Ocupació Rural (PAMER VI), establit mitjançant l'Ordre de 26 de novembre de 1998, publicada en el DOGV de 4 de desembre de 1998, i que, en execució d'aquest, estan previstes, entre d'altres, actuacions en llits i barrancs que constitueixen domini públic hidràulic. Cosa que, atesa la finalitat que es pretén, comporta que la Confederació Hidrogràfica del Xúquer, que té com a funció específica la política d'aigües i llits, aporte una especial col·laboració en el desenvolupament dels treballs pertinents, tant d'ordre tècnic, com instrumental mecànic del qual hi puga disposar.
  
Per la seua part, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15 estableix que la realització d'activitats de caràcter material, tècnic o de serveis de la competència dels òrgans administratius, podrà ser encomanada a uns altres òrgans d'aquesta o de diferent administració per raons d'eficàcia o quan no es tinguen els mitjans tècnics idonis per al seu exercici. Segons l'esmentat precepte, la comanda de gestió entre òrgans administratius pertanyents a diferents administracions públiques, haurà de formalitzar-se mitjançant el corresponent conveni entre aquestes.
  
En conseqüència, ambdues parts,
  
Acorden
  
Primera
  
La Conselleria d'Ocupació, Indústria i Comerç encomana la direcció tècnica dels treballs del PAMER VI a la Confederació Hidrogràfica del Xúquer, a través de la Comissaria d'Aigües, quan els esmentats treballs es realitzen en llits de rius i barrancs dins de la seua circumscripció territorial. Per a això, el comissari d'aigües designarà els tècnics de l'Àrea de Gestió del Domini Públic Hidràulic encarregats de la direcció i l'avaluació dels treballs previstos en aquest conveni, i també el personal auxiliar que considere convenient.
  
La Comissaria d'Aigües informarà la Conselleria d'Ocupació, Indústria i Comerç d'ofici o a instància d'aquesta de les qüestions relacionades amb les actuacions en els diferents llits que considere d'interés per a major eficàcia dels treballs derivat del Pla d'Actuacions per a la Millora d'Ocupació Rural (PAMER VI), d'acord amb la disposició addicional tercera de l'ordre de l'esmentada conselleria.
  
Segona
  
La Confederació Hidrogràfica del Xúquer, a més a més, col·labora amb l'aportació d'instrumental mecànic disponible per a aquestes tasques de neteja de llits, i amb els mitjans auxiliars, la maquinària i el combustible que siga necessari, a càrrec de fons propis de l'esmentat organisme, fins a quinze milions de pessetes (70.481.651 PTA, 90.151,82 euros).
  
Tercera
  
La maquinària i els mitjans auxiliars inventariables es posarà a disposició dels ajuntaments interessats, adjudicataris del pla. Serà obligació dels esmentats ajuntaments el reintegrament, a l'acabament dels treballs objecte de l'adjudicació, a la Confederació Hidrogràfica del Xúquer.
  
Quarta
  
Una vegada acabats els treballs, el tècnic encarregat redactarà un informe amb la conformitat del cap de l'Àrea de Gestió del Domini Públic Hidràulic i es trametrà a la Direcció General d'Ocupació i Economia Social de la Conselleria d'Ocupació, Indústria i Comerç.
  
Cinquena
  
Les qüestions que es plantegen en el desenvolupament de la gestió del PAMER VI seran resoltes, en l'àmbit de les respectives competències, per cada una de les parts signants d'aquest conveni, sense perjudici que actuen coordinadament, per a la qual cosa podran efectuar-se les oportunes consultes prèvies i sol·licitar-se mútuament la informació i l'assistència activa que respectivament necessiten.
  
Sisena
  
Aquest conveni autoritza per a realitzar les neteges de llits, marges i ribes de rius i trams inferiors de barrancs que estiguen compresos en el seu àmbit d'actuació. Correspon al director tècnic dels treballs l'adequació dels esmentats treballs a la millora de les característiques hidràuliques d'aquells.
  
Setena
  
Les propostes tècniques sobre actuacions en llits i ribes seran realitzades per una Comissió d'Experts, nomenada pel conseller d'Ocupació, Indústria i Comerç. En l'esmentada Comissió hi haurà dos representants de la Confederació Hidrogràfica del Xúquer.
  
En les subcomissions provincials que es creen per conéixer i informar sobre les activitats del PAMER VI en cada una de les tres províncies, hi haurà un representant de la Confederació Hidrogràfica del Xúquer.
  
El termini de vigència d'aquest conveni serà el corresponent a la durada temporal del PAMER VI.
  
I perquè conste als efectes oportuns, com a prova de conformitat, signen els compareixents aquest conveni, en el lloc i en la data més amunt indicats.
  
El conseller d'Ocupació, Indústria i Comerç,
  
DIEGO SUCH PÉREZ
  
El President de la Confederació Hidrogràfica del Xúquer,